b'\n_START_ARTICLE_\nBitka na Rovinah\n_START_SECTION_\nBitka\n_START_PARAGRAPH_\nBitka je potekala verjetno nekje ob reki Arge\xc8\x99, natan\xc4\x8dna lokacija pa je sporna. Vla\xc5\xa1ka zmaga je potrjena v ve\xc4\x8d virih. _NEWLINE_Med bitko so klju\xc4\x8dno takti\xc4\x8dno vlogo igrali vla\xc5\xa1ki lokostrelci, ki so uni\xc4\x8dili prvi napad osmanske vojske. V bitki sta se pogumno borila Bajazidova vazala Stefan Lazarevi\xc4\x87 in Marko Mrnjav\xc4\x8devi\xc4\x87 in nekaj drugih srbskih plemi\xc4\x8dev. Marko Mrnjav\xc4\x8devi\xc4\x87 in Konstantin Dejanovi\xc4\x87 sta v bitki padla. _NEWLINE_Alternativni pogled na bitko ka\xc5\xbee, da spopadi niso trajali samo en dan, ampak cel teden, in da je bila bitka samo uvod v pozicijsko vojno. Kon\xc4\x8dala se je s te\xc5\xbekimi izgubami na obeh straneh in obojestranskim umikom. Novi polo\xc5\xbeaj osmanske vojske je bil la\xc5\xbee branljiv. Sultan se je zana\xc5\xa1al predvsem na svojo osebno stra\xc5\xbeo \xe2\x80\x93 jani\xc4\x8darje. Ta takti\xc4\x8dna inovacija je postala temeljni element  osmanskih vojnih strategij do 18. stoletja. Vla\xc5\xa1ka vojska je utrpela tako velike izgube, da ni mogla prebiti obrambe osmanskega tabora in se je nazadnje umaknila. Ker je bila tudi osmanska vojska pre\xc5\xa1ibka, da bi osvojila Vla\xc5\xa1ko, je ostala bitka na Rovinah ena od najpomembnej\xc5\xa1ih bitk v romunski zgodovini.\n_START_SECTION_\nBitka v knji\xc5\xbeevnosti\n_START_PARAGRAPH_\nBitko je v epski pesnitvi Scrisoarea a III-a (Tretje pismo) opisal romunski ljudski pesnik  Mihai Eminescu. Bitko opisuje tudi  De\xc4\x8danska kronika in razlaga,  da sta se princ Marko in Konstantin borila do smrti. Nekateri viri omenjajo, da je v bitki padel tudi  Markov brat Andrej Mrnjav\xc4\x8devi\xc4\x87.'